### Resume

Teknisk Udvalg besluttede i pkt. 251 den 22. november 2022 at gennemføre en prøvehandling, hvor pendlere som parkerede ved samkørselspladserne på [adresse], [adresse] og ved Cirkuspladsen på [adresse] kunne køre gratis med bussen til [adresse]. Formålet var at sænke trængslen på de store indfaldsveje. Prøvehandlingen er gennemført i perioden 1. december 2022 til 1. december 2023. Teknik & Miljø anbefaler, at prøvehandlingsperioden forlænges med to år.

### Sagsfremstilling

Som en del af arbejdet med den grønne mobilitetsplan besluttede Teknisk Udvalg den 22. november 2022 i pkt. 251 at gennemføre en prøvehandling for at mindske trængslen på [adresse], [adresse] og [adresse], og for at mindske presset på p-pladserne i midtbyen. Fra 1. december 2022 til 1. december 2023 har der været gratis buskørsel for de pendlere, som har valgt at parkere på samkørselspladserne på [adresse] og [adresse]. Fra 1. april 2023 har prøvehandlingen også været gældende for pendlere, der har parkeret ved Cirkuspladsen på [adresse].

Den gratis buskørsel har været håndteret ved, at pendleren har fået udleveret en polet, når vedkommende er stået på bussen på en af de tre samkørselspladser. Poletten blev afleveret om eftermiddagen, når pendleren tog bussen tilbage til samkørselspladsen

Ordningen har krævet indkøring for såvel chaufførerne som brugerne. I prøvehandlingsperioden er ordningen blevet benyttet ca. 30 gange.

Der kan være følgende årsager til at få pendlere har benyttet sig af prøvehandlingen:

* Manglende kendskab til ordningen
* Bussen kører på samme strækning, som den øvrige trafik, og er dermed også påvirket at trængslen og forsinkelser
* Frekvensen på busserne er ikke høj nok til, at det er interessant at skifte fra bil til bus

Udover de nævnte årsager, så er adfærd vanskelige at ændre. Erfaringer fra den kollektive trafik viser, at der kan gå op til to år, før at ændringer i ruteforløb får en positiv indflydelse på passagertallene. Prøvehandlingen med gratis buskørsel for pendlere blev implementeret samtidig med indførelse af elbusserne med de dertil hørende tekniske vanskeligheder.

Den 28. juni 2024 implementeres gentænkningen af den kollektive trafik med ændrede ruteforløb og øget frekvens på linje 4 som betjener pendlerpladsen på [adresse]. Dette vil alt andet lige gøre det mere attraktivt at benytte tilbuddet om gratis bus. Ligeledes vil det fra den 28. juni 2024 være rute 202 og 205 fra Midttrafik, som betjener pendlerpladsen på [adresse], hvorfor det vil være relevant at indlede en dialog med Midttrafik om deres deltagelse i prøvehandlingen.

Teknik & Miljø anbefaler derfor at forsøget forlænges med et øget fokus på kommunikation om ordningen. Da det tager tid at ændre folks adfærd anbefaler Teknik & Miljø at prøvehandlingen forlænges med to år, så den strækker sig til december 2025.

Udgiften til prøvehandlingen forventes at være minimal. Fokus vil være på øget kommunikation og bliver varetaget af Teknik & Miljø i samarbejde med Sydtrafik.

### Økonomi

Afholdes inden for rammen til kollektiv trafik.

### Klima og resiliensvurdering

Overflytning af pendlere til busserne vil øge mobiliteten på [adresse], [adresse] samt [adresse] og reducere antallet af biler på vejen. Busserne er elbusser og udleder ingen CO2.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | evalueringen tages til efterretningen, og |
| at | prøvehandlingen forlænges med to år til 1. december 2025, hvor den evalueres igen. |

### Beslutning

Godkendt.

Mik Bertelsen var fraværende.